Bekende prokureur se dood toe nié selfmoordRobert Klinkenberg. Foto: Twitter Kapt. Appel Ernst, woordvoerder van die polisie, het gesê die uitslae van die nadoodse ondersoek het die polisie uiteindelik genoop om die geregtelike doodsondersoek na dié van ŉ moordsaak te verander. “Ons kan in dié stadium nie meer hieroor uitwei nie aangesien die ondersoek steeds aan die gang is,” het Ernst gesê. Klinkenberg se liggaam is op 3 Desember verlede jaar in ŉ veld in Magaliesburg gevind. Hy het ŉ paar meter van sy motor af gelê met ŉ skietwond in sy kop. ŉ Vuurwapen is langs sy liggaam gekry. Ernst het Donderdag gesê die ondersoek na Klinkenberg se dood vorder, maar geen nuwe inligting is tans beskikbaar nie. Daar is ook nog niemand in hegtenis geneem nie. Klinkenberg, wat ook jare lank Joost van der Westhuizen se regsverteenwoordiger was, se maatskappy, Klinkenberg Inc., het intussen finaal sy deure gesluit. Alle sake wat deur die maatskappy hanteer is ten tyde van Klinkenberg se dood is deur die Prokureursorde van die Noordelike Provinsies oorgeneem.